Discuţii aprinse în Comitetul Executiv PSD care are loc la această oră. Fostul ministru Lia Olguţa Vasilescu ar fi fost acuzată de unii membri PSD că ar intenţiona să voteze pentru moţiunea de cenzură a Opoziţiei.

FOTO: INQUAM PHOTOS - Octav Ganea

Lia Olguţa Vasilescu a dezminţit vehement această ipoteză.

Lucrurile nu s-au oprit însă aici. Marian Oprişan i-a acuzat pe Marcel Ciolacu şi Mihai Tudose, doi dintre semnatarii scrisorii prin care se cerea demisia preşedintelui PSD, Liviu Dragnea, că ar face parte din aşa numitul stat paralel.

Citiți și Rețelele lui Dragnea. Cine este fostul dușman care i-a pus la picioare mafia din Justiție

Toate discuţiile au loc în contextul în care se vorbeşte despre o mobilizare la vot a social-democraţilor. Urmează două săptămâni tensionate, în condiţiile în care Liviu Dragnea le-a transmis parlamentarilor PSD că nu acceptă absenţe pentru că, până vinerea viitoare, urmează să fie adoptat bugetul pe 2019.

De altfel, legea bugetului va fi discutată şi astăzi, în şedinţa CEx PSD, unde au venit şi ministrul Finanţelor, Eugen Teodorovici, şi Darius Vâlcov, consilier al premierului.

În şedinţa social-democraţilor va fi discutată şi sesizarea făcută de Guvern la CCR pe tema remanierii guvernamentale.